Miami - Uhapšena grupa domaćih terorista
Ministar pravosudja SAD, Alberto Gonzales je rekao da su sedmorica uhapšenih planirali brojne napade u Americi, jednake ili veće od oni
U Miamiju je jučer FBI pritvorio sedam ljudi osumnjičenih za pripremanje terorističkih napada u Sjedinjenim Državama, uključujući toranj Searsa u Chicagu, najveću zgradu u Americi. Prema onome što se do sada zna u javnosti, riječ je o grupi domaćih terorista koji su inspirirani al-Qaidom i koji su, kako kažu iz agencija za sprovodjenje zakona, planirali akcije slične terorističkim napadima 11 septembra 2001. Akcija FBI je imala za cilj osumnjičenu terorističku ćeliju čiji su članovi namjeravali dizanje u zrak zgrade FBI-a u Miamiju, i toranj SEARS-a u Chicagu. Medju sedam pritvorenih, petorica su Afro-Amerikanci, jedan je legalni useljenik, a sedmi je ilegalni useljenik iz Haitia. Susjedi za njih kažu da su militantni muslimani. Jonathan Hill, susjed: Oni ni sa kim nisu razgovarali. Jednostavno su ili prolazili pognute, ili uzdignute glave,kada bi im se ljudi obraćali. Ponašali su se kao na vojnom treningu, kaže jedan od susjeda. Iz sigurnosne agencije kažu da je grupa nadgledana mjesecima, nakon što se medju njih infiltrirao vladin agent, prestavljajući se kao član al-Qaide. Prema izvorima dostupnim medijima, FBI je odlučio da ih uhapsi nakon što su razgovarali o kupovini amonium nitrata, istog eksploziva koji je korišten u napadu na zgradu u Oklahomi. Bill Gavin, bivši specijalni agent FBI u Miamiju: Interesantno je da su osumnjičeni uhapšeni mnogo ranije nego se to obično čini. Mislim da to odražava novi pristup agencija za sigurnost, da nema smisla pustiti ih da pribave materijal koji im je potreban za bombu, kaže bivši agent FBI-a, Bill Gavin. Čovjek koji kaže da je bio član grupe osumnjičenih je za CNN izjavio da sedmorica uhapšenih nisu teroristi. On kaže da se grupa zove Davidova mora i da ima svoje takozvane vojnike u Chicagu. On je rekao da je grupa bila posvećena samouzdizanju kroz disciplinu i izučavanje Biblije. Hapšenje u Miamiju je usljedilo nakon hapšenja u Kanadi, domaćih terorista, insprisanih, ali ne obavezno i povezanih sa al-Qaidom. FBI domaći terorizam vidi kao novu opasnost, decentraliziranu, rasutu prijetnju samo-radikaliziranih osoba koji se povezuju preko interneta. Te ćelije nemaju odredjenog lidera, njih povezuje odredjena ideologija i teško ih je naći. Na konferenciji za medije, održanoj danas u Washingtonu, ministar pravosudja Albert Gonzales je rekao da su sedmorica uhapšenih planirali brojne napade u Sjedinjenim Državama, jednake ili veće od onih izvršenih 11. septembra 2001. Gospodin Gonzales je potvrdio da su medju ciljevima bili toranj SEARS-a u Chicagu i zgrada FBI-a u Miamiju, dodajući medjutim da u svojim namjerama nisu otišli dalje od planiranja. U optužnici se kaže da je 2005. godine jedan od osumnjičenih, Narseal Batiste rekao al-Qaidinom predstavniku da je u misiji organiziranja islamske armije koja će voditi jihad. Medjutim, rekao je Gonzales, predstavnik al-Qaide kojem su se oni zakleli na vjernost, bio je agent vlade. Prema optužnici pokrajainskog suda na Floridi, optuženi su Narseal Batiste, Patrick Abraham, Stanley Grant Phanor, Naudimar Harrera, Burson Augustin, Lyglenson Lemorin i Rotshild Augustine.